Yhdysvallat kiristää kiskokaluston kotimaisuusvaatimuksia - T&T
12.9.2016 klo 14:35
Yhdysvallat aikoo kiristää kotimaisuusvaatimuksia liittovaltion rahoittamissa raidehankkeissa.
Jatkossa 70 prosenttia liikenneprojektien arvosta pitää hankkia Yhdysvalloista. Sääntö koskee asiasta kertoneen Urban Transport -sivuston mukaan ainakin kulunvalvontaa, liikenneviestintää sekä kiskotusta.
Vapaalle kilpailulle jäisi jatkossa vain 30 prosenttia hankintojen arvosta.
Uuden säännöstön on allekirjoittanut presidentti Barack Obama ja se tulee voimaan täydellä voimalla vuonna 2020.
– Buy American -ilmiötä on painotettu Yhdysvalloissa tosi vahvasti vuoden 2008 finanssikriisin jälkeen, EK:n kauppapolitiikan asiantuntija Saila Turtiainen sanoo.
Kotimaisuussäännöstö vaikeuttaa eurooppalaisten valmistajien ja projektitoimittajien vientiä uudelle mantereelle huomattavasti. Ehtojen tiukentuminen sopii huonosti yhteen vapaakauppaneuvottelujen henkeen.
Turtiaisen mukaan kiskokalustopykälän eliminointi on silti mahdollista.
– Poikkeuksien saaminen on helpompaa, jos neuvotellaan Yhdysvaltain liittovaltiotason asioista. Sen sijaan osavaltioilla ei useinkaan ole motivaatiota edistää vapaakauppaa, Turtianen sanoo.
Buy American Act jää joka tapauksessa voimaan, vaikka TTIP-sopimus saataisiin aikaan.
Turtiainen arvioi kaupan esteiden nostaneen päätään joka puolella maailmaa.
– Ei EU:kaan tässä asiassa synnitön ole. Mutta tasoissa on eroa. Yhdysvalloissa vapaalle kilpailulle jää tyypillisesti 30 prosenttia, kun EU:n alueella vastaava osuus on 80 prosenttia.